Հ Ի Մ Ն Ա Վ Ո Ր ՈՒ Մ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ 


1. Ընթացիկ իրավիճակը և իրավական ակտի ընդունման անհրաժեշտությունը 
««Հայաստանի Հանրապետության 2026 թվականի պետական բյուջեի մասին» օրենքում վերաբաշխում, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ կատարելու և Հայաստանի Հանրապետության կրթության, գիտության, մշակույթի և սպորտի նախարարությանը գումար հատկացնելու մասին» ՀՀ կառավարության որոշման նախագծի (այսուհետ՝ Նախագիծ) ընդունման անհրաժեշտությունը պայմանավորված է հետևյալ հանգամանքով. 
«ԻՆԼԻԲՐԻՍ ԳԻԼՀՈՖԵՐ ՆՖԳ. ՀՆԱՈՃ ԻՐԵՐԻ ԳՐԱԽԱՆՈՒԹ»-ի սեփականատեր և տնօրեն Հյուգո Վեցչերեկի կողմից ձեռք բերված Ջեսելսոնի հավաքածուի մեջ առկա են պատմամշակութային և գիտական արժեք ունեցող հինգ ձեռագրեր, դրանք են՝
1. Ժողովածու (Ճառեր, սրբերի վարքեր, պարականոն բնագրեր), 1353թ., Դրազարկ, գրիչ և ծաղկող՝ Սարգիս Պիծակ,
2. Ավետարան, Սպահան, 1695թ., գրիչ և ծաղկող՝ Ազարիա,
3. Մաշտոց ձեռաց, 1586թ., Երուսաղեմ,  գրիչ՝ Աստվածատուր եպս. Տարոնեցի կամ Մշեցի,
4. Ավետարանի պատառիկ, մեկ թերթ, 17-րդ դար,
5. Ավետարան, 17-18-րդ դարեր, գրչության հավանական վայրը՝ Կոստանդնուպոլիս:
Մատենադարանի տնօրենի գլխավորած պատվիրակությունը 2026 թվականի օգոստոսի 20–23-ը Վիեննայում հանդիպել է Հյուգո Վեցչերեկի հետ և քննարկել Մատենադարանին հետաքրքրող վերոնշյալ հինգ ձեռագրերի ձեռքբերման պայմանները։ Բանակցությունների արդյունքում հաջողվել է համաձայնության հասնել ինչպես գնի, այնպես էլ ժամկետների հարցում։ Մասնավորապես, հավաքածուի համար նախապես առաջարկված 600,000 եվրո ընդհանուր արժեքը, հինգ ձեռագրերը մեկ փաթեթով ձեռք բերելու պայմանով, նվազեցվել է մինչև 505,000 եվրո՝ ներառյալ առքուվաճառքի հետ կապված բոլոր հարկերն ու այլ վճարները։ Հյուգո Վեցչերեկը համաձայնել է նաև ստորագրել համաձայնագիր, որով առնվազն վեց ամիս ժամկետով Մատենադարանին կշնորհվի առաջնահերթ գնորդի կարգավիճակ։ 
«Մատյանների տունդարձը» արշավի շրջանակում Մատենադարանը նախատեսում է նախաձեռնել համահայկական դրամահավաք՝ ամբողջ հավաքածուն ձեռք բերելու նպատակով։ 
Միաժամանակ, հաշվի առնելով հավաքածուում ընդգրկված երկու ձեռագրերի բացառիկ պատմամշակութային և գիտական արժեքը, նպատակահարմար է  դրանց ձեռքբերումն իրականացնել Հայաստանի Հանրապետության կառավարության աջակցությամբ։ Պետական աջակցությունը ոչ միայն կերաշխավորի այս բացառիկ արժեքների վերադարձը և դրանց ամրագրումը որպես Հայաստանի Հանրապետության սեփականություն, այլև կարևոր ազդակ կհաղորդի «Մատյանների տունդարձը» համահայկական նախաձեռնությանը՝ պետական մասնակցությունը դարձնելով մասնավոր և հանրային ներգրավման օրինակ։
Երկու մատյաններից վաղագույնը 1353թ. Դրազարկում Սարգիս Պիծակի ընդօրինակած ժողովածուն է (գնահատված արժեքը՝ 250,000 եվրո), որը բովանդակում է ճառեր, սրբերի վարքեր և պարականոն բնագրեր։ Մանրանկարչությունը զուսպ է՝ բնորոշ համանման ձեռագրերին. այն հիմնականում սահմանափակվում է զարդատառ գլխագրերով և սրբերին պատկերող լուսանցային մանրանկարներով։
Ձեռագիրն ունի նաև պատառիկ-պահպանակներ, որոնք պարունակում են հատվածներ Ղուկասի Ավետարանից։ Պատառիկների հիմնական գիրը բոլորգիծ երկաթագիրն է՝ ուղղագիծ երկաթագրի առանձին դրսևորումներով։ Հնագրական հատկանիշներով պատառիկ-պահպանակները թվագրվում են 10–11-րդ դարերով։
Թեև ձեռագիրն իր վաղեմությամբ, գրչավայրով, պարունակած բնագրերով, պատառիկ-պահպանակներով և հարուստ հիշատակարաններով արդեն իսկ բացառիկ արժեք ունի, դրան ավելանում է նաև մատյանն ընդօրինակած գրչի և ծաղկողի՝ Սարգիս Պիծակի գործոնը։ Պիծակը կիլիկյան մանրանկարչական արվեստի լավագույն ներկայացուցիչներից և հայկական մանրանկարչության երևելի դեմքերից է։ Նա նաև արդյունաշատ գրիչ է եղել։ Պիծակից մեզ հայտնի է շուրջ չորս տասնյակ մատյան, որոնցից չորսը պահպանել են գրիչ-ծաղկողի ինքնանկարը։ Մատենադարանում ներկայումս պահվում է Պիծակի գրչին պատկանող կամ նրան վերագրվող ավելի քան տասը ձեռագիր։
Քննվող մատյանը Պիծակի ուշ շրջանի գործերից է։ Մեզ հայտնի չէ 1353 թվականից հետո Պիծակի ընդօրինակած և ծաղկած որևէ այլ մատյան, ինչն այս ձեռագրին հաղորդում է նաև առանձնահատուկ կենսագրական և արվեստաբանական նշանակություն։
Առանձնահատուկ արժեք ունի նաև ձեռագրի կազմին ամրացված փղոսկրե հարթաքանդակը, որը մինչ օրս բավարար գիտական ուսումնասիրության չի արժանացել։ Ձեռագրի և փղոսկրե հարթաքանդակի մեկ ամբողջության մեջ պահպանումը բացառիկ հնարավորություն է դրա ծագման, թվագրման և գործառույթի հետագա ուսումնասիրության, ինչպես նաև միջնադարյան ձեռագրական և կիրառական արվեստների փոխառնչությունների բացահայտման համար։ Հատկանշական է, որ Մատենադարանում է պահվում նաև Էջմիածնի Ավետարանը՝ իր հանրահայտ փղոսկրե կազմատախտակներով։ Հետևաբար այս մատյանի ձեռքբերումը հնարավորություն կտա նույն հաստատությունում համախմբելու և համեմատական ուսումնասիրության ենթարկելու հայկական ձեռագրերի հետ առնչվող փղոսկրե արվեստի բացառիկ նմուշներ։ Այս հանգամանքն առանձնահատուկ կարևորել են նաև հավաքածուն ուսումնասիրած միջազգային հեղինակավոր գիտնականները։
Երկրորդ մատյանը 1695թ. Սպահանում՝ Նոր Ջուղայում, Ազարիա գրչի ընդօրինակած և առատորեն ծաղկած Ավետարանն է (գնահատված արժեքը՝ 95,000 եվրո)։ Տերունական պատկերները, սուրբգրային տեսարաններն արտացոլող մանրանկարները, խորանների ներքո տեղադրված համաբարբառային աղյուսակները, լուսանցազարդերն ու զարդատառերն աչքի են ընկնում հարուստ գունաշարով և Նոր Ջուղայի մանրանկարչական դպրոցին բնորոշ նուրբ գծանկարչությամբ։ Ազարիան հայտնի գրիչ և ծաղկող է, նրանից մեզ հայտնի են նաև այլ ձեռագրեր, իսկ այս մատյանը վստահորեն կարելի է դասել Նոր Ջուղայի դպրոցի լավագույն նմուշների շարքին։ 
Ձեռագրերի բացառիկ արժեքը հաստատում են ոչ միայն Մատենադարանի փորձագետները, այլև միջազգային հեղինակավոր գիտնականները, որոնց երաշխավորական նամակները ներկայացնում ենք կից։
[bookmark: _GoBack]Նախագծին կից ներկայացվում է նաև Մատենադարանի ձեռագրերի գնահատման հանձնաժողովի նիստի արձանագրության համապատասխան քաղվածքը և ձեռքբերման առաջարկվող մատյանների տվյալները, ինչպես նաև «INLIBRIS Gilhofer Nfg. GmbH» ընկերության կողմից տրամադրված ձեռագրերի սեփականության իրավունքի հաստատումը, որի համաձայն` հավաստվում է, որ ընկերությունը հանդիսանում է Եզելսոնի (Jeselsohn) հավաքածուից ներքոնշյալ հինգ հայկական ձեռագրերի ներկայիս սեփականատերը`
1. JM34 - Դրազարկի վանք, Կիլիկիա, 1353 թ.
2. JM35 - Երուսաղեմ, 1586 թ.
3. JM24 - Աստվածաշունչ, Նոր Ջուղա, 17-րդ դարի կեսեր
4. JM21 - Ավետարան, Նոր Ջուղա, 1695 թ.
5. JM22 - Ավետարան, 17-րդ դար։

2. Առաջարկվող կարգավորման բնույթը
Նախագծով առաջարկվում է ՀՀ կառավարության պահուստային ֆոնդից գումար հատկացնել «1162. Գիտական և գիտատեխնիկական հետազոտությունների ծրագիր» ծրագրի «11002. Գիտական ենթակառուցվածքի արդիականացում» միջոցառմանը՝ 1353 թ. Դրազարկում Սարգիս Պիծակի ընդօրինակած ժողովածուի և 1695 թ. Սպահանում՝ Նոր Ջուղայում, Ազարիա գրչի ընդօրինակած և առատորեն ծաղկած Ավետարանի գնման և մատենադարան տեղափոխման համար:

3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը
Նախագիծը մշակվել է ՀՀ կրթության, գիտության, մշակույթի և սպորտի նախարարության բարձրագույն կրթության և գիտության կոմիտեի կողմից:

4. Ակնկալվող արդյունքը
Նախագծի ընդունումը կնպաստի 1353 թ. Դրազարկում Սարգիս Պիծակի ընդօրինակած ժողովածուի և 1695 թ. Սպահանում՝ Նոր Ջուղայում, Ազարիա գրչի ընդօրինակած և առատորեն ծաղկած Ավետարանի գնմանը և Մատենադարան տեղափոխմանը:
Ձեռագրերի ձեռքբերումը բացառիկ հնարավորություն է Հայաստանի Հանրապետության ձեռագրական ժառանգության ազգային հավաքածուն համաշխարհային նշանակության արժեքներով համալրելու։ 

5. ՀՀ կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում սպասվող փոփոխությունների մասին
Նախագծի ընդունման կապակցությամբ ՀՀ պետական կամ տեղական ինքնակառավարման մարմինների բյուջեներում եկամուտների և ծախսերի ավելացում կամ նվազեցում չի նախատեսվում: 
Նախատեսվող 148,500.0 հազ. դրամն առաջարկվում է հատկացնել ՀՀ կառավարության պահուստային ֆոնդից:

[bookmark: _Hlk195525052]6. ՀՀ կառավարության որոշման նախագծի ընդունման կապակցությամբ այլ իրավական ակտերի նախագծերի կամ դրանց ընդունման անհրաժեշտության բացակայության մասին
Նախագծի ընդունմամբ այլ իրավական ակտերում փոփոխություններ կատարելու անհրաժեշտությունը բացակայում է:

7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Ներկայացված նախագիծը բխում  է.
· Հայաստանի Հանրապետության 2050 վերափոխման ռազմավարությունից, որը հայկական մշակույթը սահմանում է որպես ազգային արժեք և միջոց՝ ամուր ինքնության և համահայկական ներուժի համախմբման նպատակների իրագործման համար՝ ապահովելու Վերափոխման Ռազմավարության 1-ին և 16-րդ մեգանպատակների, այն է՝ գիտելիքի, մշակույթի, գիտակցության և հմտությունների զարգացման միջոցով քաղաքակիրթ, ստեղծագործ, նախաձեռնող, կարողունակ և մրցունակ քաղաքացու ձևավորումը, ինչպես նաև ճանաչված, հարգված և հյուրընկալ Հայաստանի ստեղծումը և հայկական մշակույթի հանրահռչակումը:
· ՀՀ Կառավարության 2023 թվականի նոյեմբերի 9-ի «Հայաստանի Հանրապետության մշակույթի պահպանության, զարգացման և հանրահռչակման 2023-2027 թվականների ռազմավարությունը և դրա կատարումն ապահովող գործողությունների ծրագիրը հաստատելու մասին» N 1951-Լ որոշման N 1 հավելվածից, մասնավորապես՝   39-րդ, 41-րդ, 43-րդ կետերից և 122-րդ կետի 2-րդ գերակայությունից:
· ՀՀ Կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշման N 1 հավելվածի «Կրթության, գիտության, մշակույթի և սպորտի նախարարություն» բաժնի «Մշակույթ» ենթաբաժնի 35.1 կետից (Հայկական գաղթօջախներում տարիների ընթացքում կուտակված հայերեն տպագիր և ձեռագիր գրավոր ժառանգության անվնաս տեղափոխումը Հայաստանի Հանրապետություն, 2023-2026 թթ. յուրաքանչյուր տարի առնվազն 100 միավոր գիրք):

